Hundredvis af ukrainske landbrugsmedhjælpere, der til dagligt arbejder på de nordjyske gårde, følger spændt med i udviklingen i deres hjemland. For som de fleste nok har bemærket, så ser konflikten med Rusland ud til at spidse til. Ukrainske Igor Zub er én af dem. Han arbejder som landbrugsmedhjælper på Klovborg, der er en stor kvæggård i Øster Brønderslev, og har svært ved ikke at være optaget af det, der sker i hjemlandet. -	Jeg tænker meget på hele situationen i Ukraine lige nu, men jeg er jo også nødt til at fokusere på mit arbejde, siger han. Tankerne er et andet sted Igor Zub kommer fra en by i det østlige Ukraine, hvor hans far stadigvæk bor. Byen ligger blot et par hundrede kilometer fra den russiske grænse. -	Selvfølgelig er jeg bekymret for min far. Men han forsøger at berolige mig. Der kommer ikke krig, bliver han ved med at sige, og det siger han nok bare fordi, han elsker mig, fortæller Igor Zub. Udover Igor Zub arbejder fem andre ukrainere på gården. Også de er  nervøse for deres familier hjemme i Ukraine. -	Jeg har både en mor og søskende derhjemme, som jeg ringer til hver eneste dag, fortæller Ivan Vityuk. Stadig håb Siden december har Rusland placeret 100.000 soldater med artilleri og kampvogne nær grænsen til Ukraine, og ikke siden den kolde krig har forholdet mellem Vesten og Rusland været så anspændt, som nu. Ifølge Lars Pedersen, der er ukrainernes arbejdsgiver på Klovborg, så er der dog ikke umiddelbart frygt for en russisk invasion blandt de ukrainske landbrugsmedhjælpere. -	De er selvfølgelig bekymrede for, at det kan ske, for det vil jo være en katastrofe, siger han og fortsætter: - Men de tror ikke på det, når det kommer til stykket. De har nemlig ikke samme opfattelse af alt det her snak om krig, som vi har i Vesten. De har levet med truslen fra Rusland i mange år, fortæller Lars Pedersen. Ukrainerne på Klovborg tror stadig på en løsning ad diplomatiets vej. De tror og håber, at Vesten vil hjælpe. - Vi håber, at det hele går godt. At det øvrige Europa og USA finder en løsning på konflikten, så det ikke ender med krig, siger Igor Zub. Ifølge Danmarks Statistik bor der flere end 16.000 ukrainere i Danmark.

Referat:
De ukrainske landbrugsmedhjælpere i Nordjylland ser nervøst på konflikten med Rusland, der ser ud til at spidse til.